Κώστας Φραντζέσκος

Ο Κώστας Φραντζέσκος (Αθήνα, 4 Ιανουαρίου 1969) είναι Έλληνας πρώην διεθνής ποδοσφαιριστής και νυν προπονητής ποδοσφαίρου.

 Σταδιοδρομία ως ποδοσφαιριστής 
 Σε συλλόγους 
Η καταγωγή του από Κωμιακή Νάξου. Ξεκίνησε την ποδοσφαιρική του καριέρα από την ανεξάρτητη ομάδα της γειτονιάς του, Αίαντα Καλλιθέας. Έναν χρόνο αργότερα υπέγραψε δελτίο στην ερασιτεχνική ομάδα Γ.Σ. Αετός Καλλιθέας και το 1985, σε ηλικία 16 ετών, μεταγράφηκε στην Βουλιαγμένη (ομάδα Α' κατηγορίας ΕΠΣ Αθηνών), με την οποία το 1988 κατέκτησε το Κύπελλο ΕΠΣΑ. Το 1990 έγινε η μεγάλη μεταγραφή στην καριέρα του, όταν αποκτήθηκε από τον Παναθηναϊκό και αγωνίστηκε αμέσως στην Α' εθνική, κατακτώντας στην πρώτη κιόλας χρονιά του το νταμπλ. Στη συνέχεια αγωνίστηκε για 2½ χρόνια στον ΟΦΗ  και για 3½ στον ΠΑΟΚ, όπου αγαπήθηκε ιδιαίτερα από τους οπαδούς της ομάδας, τη μεγαλύτερη ίσως αποδοχή που δέχθηκε από όσες ομάδες αγωνίστηκε.

Προς το τέλος της καριέρας του αγωνίστηκε διαδοχικά σε Καλαμάτα και Ιωνικό Νίκαιας και στη συνέχεια μετακόμισε στο κυπριακό πρωτάθλημα για την ΑΕΚ Λάρνακας. Το 2003 επέστρεψε στην Ελλάδα για τον Άρη Θεσσαλονίκης στον οποίο αγωνίστηκε για ½ χρόνο και στη συνέχεια αποκτήθηκε από την Προοδευτική, η οποία ήταν και ο τελευταίος σταθμός της καριέρας του, αγωνιζόμενος συνολικά 1½ χρόνο, αρχικά το δεύτερο μισό της περιόδου 2003-04 στην Α' Εθνική και ακολούθως την περίοδο 2004–05, όπου έκλεισε την καριέρα του αγωνιζόμενος για πρώτη φορά στη Β' Εθνική.

Συνοπτικά σε 343 αγώνες του στο ελληνικό πρωτάθλημα πέτυχε 116 γκολ, ενώ αντίστοιχα στην Α' εθνική της Κύπρου πέτυχε 14 γκολ σε 20 αγώνες. Επίσης αγωνίστηκε και σε αγώνες κυπέλλου με όλες τις ομάδες του, αλλά και στις ευρωπαϊκές διοργανώσεις με τον Παναθηναϊκό (11 αγώνες χωρίς γκολ), τον ΟΦΗ (5 αγώνες, 3 γκολ) τον ΠΑΟΚ (12 αγώνες, 6 γκολ) και τον Άρη (4 αγώνες χωρίς γκολ). Στην καριέρα του κατέκτησε τέσσερις τίτλους, όλους με τον Παναθηναϊκό, το πρωτάθλημα του 1991 και 3 κύπελλα (1991, 1993, 1994).

 Στην εθνική Ελλάδας 
Με την Ελλάδα αγωνίστηκε σε 38 αγώνες και πέτυχε 7 γκολ. Η πρώτη του συμμετοχή πραγματοποιήθηκε στις 2 Σεπτεμβρίου 1992 σε φιλικό αγώνα με αντίπαλο την Κύπρο (2–3) στο Καυτανζόγλειο, με προπονητή τον Αλκέτα Παναγούλια. Η τελευταία του συμμετοχή ήταν στις 23 Φεβρουαρίου 2000, πάλι σε φιλικό αγώνα, με αντίπαλο την Αυστρία (4–1) στην Καλαμάτα, με προπονητή τον Βασίλη Δανιήλ.

 Εκτελέσεις φάουλ 
Ο Κώστας Φραντζέσκος υπήρξε ρέκορντμαν στις εκτελέσεις φάουλ στην Ελλάδα, εκτελώντας πάντα με το αριστερό πόδι που ήταν και το καλό του, γεγονός για το οποίο του αποδόθηκε το προσωνύμιο μίστερ φάουλ. Συνολικά μετράει 43 τέρματα από εκτελέσεις φάουλ στην Α' εθνική, επίδοση η οποία μέχρι σήμερα παραμένει ακατάρριπτη. Επίσης κατέχει το ρεκόρ των περισσότερων τερμάτων από εκτελέσεις φάουλ σε μία αγωνιστική περίοδο, όταν στο πρωτάθλημα του 1996-97 σημείωσε συνολικά 14 τέρματα, από τα οποία 3 πέτυχε σε έναν αγώνα, το οποίο τον καθιστά μοναδικό ποδοσφαιριστή στην ιστορία του ελληνικού ποδοσφαίρου που κατάφερε να πετύχει χατ-τρικ (τρία γκολ στον ίδιο αγώνα) από εκτελέσεις φάουλ. Συνέβη στον αγώνα ΠΑΟΚ - Καστοριά (6–0) για την τελευταία (34η) αγωνιστική του πρωταθλήματος 1996–97.
Συνολικά κατά τη διάρκεια της καριέρας του σημείωσε 57 γκολ από φάουλ κατατασσόμενος 13ος στον κόσμο όλων των εποχών. Αντίθετα, δεν ήταν ιδιαίτερα εύστοχος στις εκτελέσεις πέναλτι.

 Μετά την αποχώρηση 
Έπειτα την αποχώρησή του από την ενεργό δράση, ασχολείται με το ποδόσφαιρο από άλλες θέσεις. Την περίοδο 2007–08 διετέλεσε τεχνικός διευθυντής στην ομάδα του Ηλυσιακού, αλλά και υπηρεσιακός προπονητής της ομάδας προς το τέλος του πρωταθλήματος της Β' Εθνικής. Αργότερα εργάζεται ως προπονητής υποδομών στον Παναθηναϊκό.

Τον Φεβρουάριο του 2021 ανέλαβε τον Απόλλωνα Λάρισας στο πρωτάθλημα της Σούπερ Λιγκ 2. Το καλοκαίρι του 2021 ανέλαβε την ΑΕΛ, η οποία συμμετείχε στο πρωτάθλημα της Σούπερ Λιγκ 2. 

 Δείτε επίσης 
 Κατάλογος ποδοσφαιριστών που σημείωσαν ρεκόρ με χατ-τρικ

 Παραπομπές 

 Εξωτερικοί σύνδεσμοι 
 Η καριέρα του Κώστα Φραντζέσκου στο national-football-teams
 Το προφίλ του Κώστα Φραντζέσκου στο transfermarkt
 Αφιέρωμα στον Κώστα Φραντζέσκο, balleto.gr

Κατηγορία:Έλληνες ποδοσφαιριστές
Κατηγορία:Μέσοι ποδοσφαιριστές
Κατηγορία:Ποδοσφαιριστές Εθνικής Ελλάδος
Κατηγορία:Ποδοσφαιριστές Παναθηναϊκού
Κατηγορία:Ποδοσφαιριστές Σούπερ Λιγκ Ελλάδας
Κατηγορία:Ποδοσφαιριστές ΟΦΗ
Κατηγορία:Ποδοσφαιριστές ΠΑΟΚ
Κατηγορία:Ποδοσφαιριστές Π.Σ. Καλαμάτας
Κατηγορία:Ποδοσφαιριστές Φούτμπολ Λιγκ (Ελλάδα)
Κατηγορία:Ποδοσφαιριστές Ιωνικού Νίκαιας
Κατηγορία:Ποδοσφαιριστές ΑΕΚ Λάρνακας
Κατηγορία:Ποδοσφαιριστές Α΄ κατηγορίας Κύπρου
Κατηγορία:Ξένοι ποδοσφαιριστές στην Κύπρο
Κατηγορία:Ποδοσφαιριστές Άρη Θεσσαλονίκης
Κατηγορία:Ποδοσφαιριστές Προοδευτικής
Κατηγορία:Έλληνες προπονητές ποδοσφαίρου
Κατηγορία:Προπονητές ποδοσφαίρου Απόλλων Λάρισας
Κατηγορία:Προπονητές ποδοσφαίρου Α.Ε. Λάρισας
Κατηγορία:Προπονητές ποδοσφαίρου Αιγάλεω Α.Ο.
Κατηγορία:Προπονητές ποδοσφαίρου Α.Ο. Τρικάλων
Κατηγορία:Προπονητές ποδοσφαίρου Αθηναΐς Κυψέλης